7.2.2023.
LV
Eiropas Savienības Oficiālais Vēstnesis
C 47/115 Trešdiena, 2022. gada 6. jūlijs
90. pauž dziļas bažas par sociālekonomisko situāciju vairākos Serbijas dienvidu apgabalos; aicina Serbijas valdību izmeklēt visus apgalvojumus, ka sociālās palīdzības instrumenti tiek izmantoti, lai izdarītu spiedienu uz vēlētājiem, jo īpaši mazāk aizsargātu grupu un romu mazākumtautības pārstāvjiem; aicina Serbijas valdību reaģēt uz nabadzības un bezdarba problēmām šajās un citās valsts daļās un nodrošināt, ka sociālajai un nodarbinātības politikai ir pietiekami finanšu un institucionālie resursi; 91. aicina Serbiju uzlabot spējas sniegt statistiku un veikt tautas skaitīšanu saskaņā ar visaugstākajiem starptautiskajiem standartiem un ar neatkarīgu novērotāju līdzdalību; 92. ir ļoti nobažījies par Serbijas cilvēkkapitāla aizplūšanu un intelektuālā darbaspēka emigrāciju, kas vēl aizvien turpinās; atzinīgi vērtē Serbijas valdības iniciatīvas un inovatīvās pieejas, ar ko vēršas pret šīm tendencēm, arī demogrāfiskajām pārmaiņām, vienlaikus sadarbībā ar starptautiskām organizācijām īstenojot vairākas mērķētas rīcībpolitikas dažādās nozarēs, lai novērstu demogrāfisko apdraudējumu, jo iedzīvotāju skaita pastāvīga samazināšanās joprojām ir viena no galvenajā.
ekonomiskās attīstības problēmām; aicina jauno valdību lielāku uzmanību pievērst jaunatnes politikai; atzīmē, ka lielākas pūles jāiegulda pierobežas reģionu sociālekonomiskajā attīstībā, lai novērstu iedzīvotāju skaita samazināšanos šajos reģionos; atgādina, ka šim nolūkam varētu izmantot IPA III pārrobežu sadarbības programmas; 93. atzinīgi vērtē mazo un vidējo uzņēmumu (MVU) atbalsta programmu īstenošanu, jo īpaši aizņēmuma izmaksu samazināšanu MVU; aicina Serbiju pievērsties atlikušajām nepilnībām, tostarp nestabilajai uzņēmējdarbības videi un negodīgai konkurencei; atzinīgi vērtē Serbijas iesaistīšanos Rietumbalkānu reģionālā tirgus integrācijas procesā, kam seko turpmāka ekonomiskā integrācija ES vienotajā tirgū, kas piesaistīs vajadzīgās investīcijas un radīs jaunas iespējas iedzīvotājiem un uzņēmējiem; 94. atkārtoti pauž bažas par Serbijas aizvien lielāko atkarību no Ķīnas ieguldījumiem un lielajiem aizdevumiem, kuri Serbijai būs jāatmaksā Ķīnai; mudina Serbijas iestādes uzlabot pārredzamību un stiprināt juridisko atbilstību ietekmes uz vidi novērtējuma prasībām ļoti piesārņojošās nozarēs, kurās investēti Ķīnas, Krievijas un citu nedemokrātisku ārvalstu ieguldījumi, kas izriet no divpusējiem nolīgumiem par stratēģisko sadarbību; pauž nožēlu, ka Ķīna piegādājusi Serbijai raķešu sistēmas; 95. uzsver, ka Rietumbalkānu valstis jāizvirza ES iniciatīvas Global Gateway centrā un jānodrošina pārredzamas un ilgtspējīgas ieguldījumu iespējas, kas būtu alternatīva Ķīnas un citu autoritāru režīmu ieguldījumiem un aizdevumiem; 96. atzīmē, ka ir atsaukti grozījumi Likumā par ekspropriāciju, un prasa rīkot plašākas publiskas debates par šo jautājumu; 97. atzinīgi vērtē uzlabojumus cīņā pret nelikumīgi iegūtu līdzekļu legalizāciju un teroristu finansēšanu, taču prasa uzlabot rezultātus saistībā ar nelikumīgi iegūtu līdzekļu legalizācijas lietu izmeklēšanu; atzīmē, ka infrastruktūra un būvniecība ir nozīmīgi nelegālu līdzekļu avoti, un mudina Serbiju līdz minimumam samazināt risku, ka būvniecības nozarē varētu notikt nelikumīgu finanšu plūsmas, kā arī samazināt izvairīšanos no nodokļu maksāšanas un korupciju infrastruktūras sektorā; aicina Serbiju nodrošināt, ka Finanšu darījumu darba grupas (FATF) ieteikumi tiek izmantoti godprātīgi; 98. pauž bažas par progresa trūkumu attiecībā uz List lietu, kas ir piemērs tam, kā valsts iestādes ļaunprātīgi izmanto tiesisko regulējumu, lai vērstos pret konkrētām pilsoniskās sabiedrības organizācijām un medijiem, kuri kritizē valdības politiku; atgādina par Serbijas Finanšu ministrijas aicinājumu Serbijas Finanšu ministrijas Nelikumīgi iegūtu līdzekļu legalizācijas novēršanas administrācijai pilnībā izmeklēt šos jautājumus; 99. atgādina par nosacījumiem ES finansējuma saņemšanai saskaņā ar IPA III un Ekonomikas un investīciju plānu Rietumbalkāniem (EIP); atzīst, cik nozīmīgs ir IPA III un EIP atbalsts, jo sekmē reformu procesu, zaļo pārkārtošanos, ilgtspējīgu savienojamību, cilvēkkapitālu, konkurētspēju un iekļaujošu izaugsmi, kā arī stiprina reģionālo un pārrobežu sadarbību;
Vide, enerģētika un transports 100.
atzinīgi vērtē konkrētos pasākumus, kas veikti nolūkā pakāpeniski atteikties no ogļu spēkstacijām; ir nobažījies, ka Serbija joprojām veic ieguldījumus jaunā ogļu spēkstacijā, neraugoties uz pašreizējām klimata un vides problēmām; mudina iestādes pieņemt integrētu nacionālo enerģētikas un klimata plānu, kas atbilstu Eiropas zaļā kursa 2050. gada bezemisiju mērķrādītājam un zaļajai programmai Rietumbalkāniem;